
Linnavolikogu   m ä ä r a b:

1. Muuta Narva Linna Põhimääruse peatükk 7 ja kinnitada uues redaktsioonis:

VII.  LINNA  EELARVE

7.1 Linna eelarve sisu 

7.1.1 Linnal on volikogu poolt kinnitatud iseseisev eelarve, mis koosneb ühe eelarveaasta tasakaalustatud tuludest ja kuludest ning finantseerimistehingutest. 

7.1.2 Eelarveaasta algab 1. jaanuaril ja lõpeb 31. detsembril. 
7.1.3 Eelarve eelnõu, vastuvõetud eelarve ning eelarve muudatused ja eelarve täitmise aruanne avaldatakse üldiseks teadmiseks linnaelanikele. 

7.2 Linna eelarve tulud ja kulud 

7.2.1 Linnaeelarve tulud on:

· maksud,

· kaupade ja teenuste müük,

· materiaalse ja immateriaalse vara müük,

· tulud varadelt,

· toetused, sealhulgas välisabi, 

· muud tulud

7.2.2 Linnaeelarve kulud liigendatakse administratiivselt ja majandusliku sisu järgi ja kulutusi eelarvest tehakse:

· seadusega pandud kohustuste täitmiseks;

· lepingutest tulenevate kohustuste täitmiseks;

·  muude vajaduste finantseerimiseks;

Eelarve kulud majandusliku sisu järgi on:

· tegevuskulud;

· toetused

· materiaalse ja immateriaalse vara soetamine ja renoveerimine; 

· muud kulud.

7.2.3 Linnal on keelatud laenu andmine ja tagamine. Laenu võib anda üksnes õppelaenuks linnaeelarves selleks otstarbeks ettenähtud korras.  

7.3 Linna eelarve koostamine, vastuvõtmine ja jõustumine 

7.3.1 Linna eelarve koostatakse seaduses sätestatud korras, arvestades linna arengukava. 

7.3.2 Rahandusamet korraldab linna eelarve koostamist alates 1.06.

7.3.3 Linnavalitsus esitab eelarve eelnõu volikogule hiljemalt üks kuu enne eelarveaasta algust.

7.3.4 Eelarve koosneb eelarveaasta kõigist tuludest, kuludest ja finantseerimistehingutest. Eelarve või selle projekti muutmise ettepanekule, mis tingib nendes ettenähtud tulude vähendamise, kulude suurendamise või kulude ümberjaotamise, tuleb algatajal lisada rahalised arvestused, mis näitavad ära kulude katteks vajalikud tuluallikad. Ettepaneku läbivaatamisel tuleb selle kohta ära kuulata linnavalitsuse arvamus. Linnavalitsus kinnitab linna ametiasutuse hallatavate asutuste alaeelarved asutuse juhataja ettepaneku alusel kulude majandusliku sisu järgi  ühe kuu jooksul pärast linna eelarve vastuvõtmist.

7.3.5 Eelarve jõustub eelarveaasta algusest.

7.3.6 Kui eelarve ei ole eelarveaasta alguseks vastu võetud, võib linnavalitsus iga kuu teha kulutusi ühe kaheteistkümnendiku ulatuses eelmiseks eelarveaastaks ettenähtud kulutustest. 

7.4 Eelarve muutmine. Lisaeelarve 

7.4.1 Eelarve korrastamiseks võib linnavalitsus mitte hiljem kui kaks kuud enne eelarveaasta lõppu esitada volikogule lisaeelarve eelnõu. 
7.4.2 Lisaeelarve eelnõule lisatakse: 

1) põhjendused täiendavate kulude vajaduse ja nende tegemise paratamatuse kohta käesoleval eelarveaastal;

2) andmed eelarve täitmise ja kulude kohta, mille täiendamist taotletakse, samuti andmed lisatulude ja säästu kohta, millega lisakulusid planeeritakse katta. 
7.4.3 Lisaeelarve menetlemine volikogus ei erine põhieelarve menetlemisest. 

7.5 Eelarve täitmine 
7.5.1 Majandusaasta aruande koostab linnavalitsus ning kinnitab selle volikogu hiljemalt järgneva aasta 30. juuniks, olles eelnevalt ära kuulanud revisjonikomisjoni vastava arvamuse. 

7.5.2 Majandusaasta aruandesse kuuluvad:
1) raamatupidamise aastaaruanne koos eelarve täitmise aruandega;
2) tegevusaruanne vastavalt raamatupidamise seadusele;
3) reservfondi kasutamise aruanne;
4) audiitori järeldusotsus, kui auditeerimine on raamatupidamise seaduse alusel kohustuslik;
5) muud volikogu poolt ettenähtud andmed.
2. Käesolev määrus jõustub alates selle avalikustamisest.

